
Articuli  cubitalis  resectio  haud  dubie  iis  operationibus  chirurgicis  interponenda  est,  quae 
gravissimo  splendidissimoque  cum  successu  administrantur.  Quis  enim  fortunatum  esse 
aegrotum  diffiteatur,  qui,  cultro  subductus  amputatorio,  non  mutilo  exstruatur  trunco, 
sed  integro  donetur  artu,  cujus  usum  ne  perfectissima  quidem  machina  sarcire  possit. 
Hoc  igitur  argumentum  cum  praedileclione  quadam  ad  exarandam  dissertationem  in- 
auguralem  delegi,  eo  magis,  quod  praeceptor  summe  venerandus,  B.  Langenbeck,  qui 
in  expeditione  Holsato-Schlesvicensi  hunc  operandi  modum  in  praxin  militarem  intro- 
duxit multorumque  miserorum  gratias  meruit,  nuperiori  tempore  tales  operationes  in  cli- 
nico suo  administratas,  decursum  et  curationem,  nec  non  prosperrimos  eventus  obser- 
vandi copiam  mihi  fecit.  Quo  melius  operandi  modus  Langenbeckii  perspiciatur,  iconem 
dissertationi  meae  subjunxi. 


PROLEGOMENA  ANATOMICA. 


Articulus  cubitalis,  inferiore  extremitate  ossis  humeri  et  utroque  fine  superiore  ossium 
antibrachii  conformatus,  si  strictius  rem  intuemur,  tribus  constat  articulationibus,  com- 
muni capsula  in  unum  articulum  coactis.  Trochlea  ossis  humeri  cum  cavitate  sigmoidea 
majore  ulnae  articulationem  brachio-ulnarem,  eminentia  capitata  humeri  cum  radii  capi- 
tulo articulationem  brachio-radialem,  margo  denique  capituli  radii  cartilagine  obductus 
cum  ulnae  cavitate  sigmoidea  minore  articulationem  radio-ulnarem  fingit.  Flexio  et  ex- 
tensio articulatione  brachio-ulnari  et  brachio-radiali  efficiuntur.  Radii  rotatione  — pro- 
natione et  supinatione  — articulatio  brachio-ulnaris  liSud  movetur,  capituli  radii  rotatio 
circa  axin  nonnisi  articulationis  brachio-radialis  et  radio-ulnaris  motum  admittit.  Radius 
cavitati  sigmoideae  minori  ulnae  apprimitur  per  ligamentum  radii  annulare,  quod,  ex- 
tremitatem radii  articularem  ambiens,  faciei  anteriori  et  posteriori  cavitatis  sigmoideae 
ulnae  affigitur.  Conjunctio  ossis  antibrachii  utriusque  et  ossis  humeri  ligamento  ante- 
riore, posteriore  et  duobus  lateralibus  stabilitur.  Ligamentum  cubiti  anticum,  ab  ante- 
riore facie  ossis  humeri  oriens,  partim  processui  caronoideo  ulnae,  partim  ligamento 
radii  annulari  adnectitur.  Ligamentum  cubili  posticum,  a fossa  posteriore  ossis  humeri 
proficiscens,  ad  superiorem  olecrani  extremitatem  decurrit.  Ligamentum  laterale  inter- 
num, ab  interno  condylo  ossis  humeri  exordia  ducens,  satis  latum  in  processus  coro- 
noidei ulnae  latere  interno  finitur.  Ligamentum  denique  laterale  externum  a condylo 
ossis  humeri  externo  ad  peripheriam  capituli  radii  externam  descendit,  ubi,  radio  non 
adhaerescens,  cum  ligamento  annulari  coalescit.  Capsula  synovialis  sacci  instar  continui 
tres  articulationes  in  cubitalem  articulum  collectas  obducit.  Ligamentum  interosseum, 
quo  spatium  interosseum  expletur,  et  ligamentum  teres,  ab  ulnae  tuberositate  ad  radii 
tuberositatem  oblique  decurrens,  utrumque  antibrachii  os  propius  continent. 

Musculi  cubiti  in  latere  antico  ita  disponuntur,  ut,  qua  m.  biceps  et  brachialis 
in  altum  descendunt,  ossi  adhaesuri,  musculi  antibrachii  utrinque  iis  superimponantur. 

Musculi  brachialis  insertio  circa  articulum  cubitalem  flexoribus  et  pronatore  lerete, 
bicipitis  circa  radium  simul  cum  articulatione  radiali  extensoribus  et  supinatoribus  ope- 


ritur.  Circa  condylum  externum  maxime  superficialis  est  supinator  longus,  hoc  obtecti 
extensor  carpi  radialis  longus  et  brevis,  penitior  est  supinator  brevis,  qui  magnam 
capsulae  articularis  radii  partem  obducit.  Circa  internum  condylum  ab  interioribus  ver- 
sus exteriora  conspiciuntur  origines  flexoris  carpi  ulnaris,  palmaris  longi,  flexoris  carpi 
radialis,  pronatoris  teretis,  stratum  profundius  flexor  digitorum  sublimis  et  profundus  tenent. 

Arteria  brachialis  in  cubiti  flexura  extremitati  inferiori  musculi  brachialis  interni 
insidet,  ad  latus  externum  musculi  pronatoris  teretis,  ad  internum  musculi  supinatoris 
longi  orientis  atque  tendinis  musculi  bicipitis.  In  dorsali  articuli  cubitalis  latere  ole- 
cranon apparet  musculusque  triceps,  huic  inhaerescens.  Interiora  versus  a condyli  initio 
nervus  ulnaris,  exteriora  versus  musculi  extensores  antibrachii,  supinator  longus  et  bre- 
vis sese  ostendunt. 

Nervus  ulnaris  juxta  latus  internum  brachii,  ab  interiore  arteriae  brachialis  facie, 
deinde  ab  hac  retrorsum  vergens,  super  musculum  tricipitem  et  pone  ligamentum  muscu- 
lare internum,  proxime  infra  brachii  fasciam  descendit,  spatiumque  inter  condylum  hu- 
meri internum  et  olecranon  intrat,  ubi  fascia  tantum  cutique  externa  tectus,  ossi  im- 
mediate insidet.  Quo  facto,  inter  capita  musculi  flexoris  carpi  ulnaris  antrorsum  per- 
gens, ad  antibrachium  proficiscitur,  musculo  illo  tectus  inter  eum  et  musculum  flexorem 
digitorum  communem  profundum  recta  fere  descendit  et  circa  tertiam  partem  inferiorem 
antibrachii  in  nervum  ulnarem  dorsalem  et  ulnarem  volarem  secedit.  Ramus  ulnaris 
dorsalis  faciem  versus  dorsalem  articulationis  manus  flectitur,  ubi  fasciam  perforat,  de- 
inde in  quatuor  aut  quinque  nervos  digitales  dorsales  distribuitur,  faciem  dorsalem  digiti 
minimi,  annularis  et  medii  adeuntes.  Ramus  ulnaris  volaris  super  ligamentum  carpi 
volare  proprium  ab  osse  pisiformi  deorsum  ad  manus  volam  pergit  eamque  intrans  in 
ramum  superficialem  et  profundum  finditur;  superficialis  paulo  post  in  duos  ramos  digi- 
tales volares  secedit,  quorum  alter  faciem  volarem  digiti  minimi  petit,  alter  ramulos 
cum  musculo  lumbricali  quarto  communicat,  tum  bifurcatus  juxta  latera  adversa  faciei 
volaris  digiti  auricularis  et  annularis  pergit.  Ramus  volaris  profundus  in  volam  manus 
penitus  descendit,  ibidem  tectus  flexorum  digitorum  tendinibus,  cum  arcu  volari  pro- 
fundo, cursum  describens  arcuatum,  transversim  ad  pollicem  proficiscitur,  primum  ramos 
ad  digiti  auricularis  musculos,  deinde  in  singulis  interstitiis  ossium  metacarpi  binos  ra- 
mos ad  respondentes  musculos  interosseos  volares  atque  dorsales  dimittit,  quorum  ra- 
muli musculum  lumbricalem  secundum  et  tertium  adeunt;  terminatur  tandem  intra 
musculum  adductorem  pollicis. 

Nervi  ulnaris  decursum  eapropter  prolixius  exposui,  quod  in  administranda  ar- 
ticuli cubitalis  resectione  ejus  conservatio  magni  est  momenti;  methodi  enim  priorum, 
quin  adeo  nonnullorum  recentioris  aevi  chirurgorum,  aut  discisionem  hujus  nervi  aut 
gravem  laesionem  facile  admiserunt,  imo  inevitabilem  reddiderunt,  quam  semper  anae- 
sthesia digiti  tertii  et  quarti,  inprimis  autem  quinti  sequebatur.  Adhibita  B.  Langen- 
beckii  methodo  nervum  ulnarem  neque  ex  vagina  sua  protrahi  neque  distendi,  laesionem 
ejus  autem  facili  negotio  vitari,  varias  operandi  methodos  expositurus  infra  argumen- 
tabor. 


RESECTIONIS  ARTICULI  CUBITALIS  HISTORIA. 

Articuli  cubitalis  resectiones  vel  partiales  sunt,  quibus  una  tantum  aut  duae 
extremitates  articulares  auferuntur,  ergo  major  minorve  articulationis  pars  servatur,  vel 
totales,  quibus  omnes  extremitates  articulares  ossium  articulum  cubitalem  formantium 
rescinduntur. 

Postquam  White,  Anglus,  anno  1768  articulationis  humeri,  postea  Moreau  et 
Park  articuli  genu  resectionem  administraverant,  nec  non  Park  articuli  cubitalis  rese- 
ctionem proposuerat,  Wainmann(l)  primus  exstitit,  qui  anno  1783  post  luxationem, 
cum  capsulae  articularis  cutisque  ruptura  conjunctam,  partialem  ejusdem  articuli  rese- 
ctionem institueret,  partem  sesquipollicarem  extremitatis  ossis  humeri  inferioris  aufe- 
rens. Valetudo  cum  articuli  cubitalis  mobilitate  rediit.  Eandem  operationem  postero 
tempore  Hey (2),  Evans,  Champion(3),  Hublier(4),  Metz(5),  Moreau  fil.,  Percy, 
Rust,  Dinns,  Mazzosa  partim  propter  complicatas  fracturas  et  luxationes,  partim  propter 
ossium  cariem  administrarunt.  Goercke  (6)  anno  1793  militis  ulnam  glande  tormentaria 
comminutam  resecuit;  aeger  post  menses  quinque  sanitatem  recuperavit,  brachium  autem 
riguit.  Justamond(7)  magnam  olecrani  portionem  radiique  partem  cariei  causa  abstulit 
perfectamque  brachii  mobilitatem  restituit.  Neque  minus  Bilguer,  Larrey,  Baudens, 


(1)  Park  a.  a.  0.  S.  11. 

(2)  a.  a.  0. 

(3)  Velpeau  Med.  op.  T.  II.  p.  702. 

(4)  Gaz.  des  hop.  1836.  Sept. 

(5)  Generalbericht  des  rhein.  Med.  Colleg.  1838.  S.  132. 

(6)  Rust,  Mag.  1823.  Bd.  XV.  Hft.  2.  S.  372. 

(7)  Journ.  de  med.  T.  84.  p.  402. 

Textor  (1),  Jaeger,  Lehmann  (2)  olecranon  fractura  complicata  tentatum,  Buk 
ancyloticum,  Textor  fil.  bis  cariosum  resecuerunt.  Resectio  extremitatis  articularis 
utriusque  antibrachii  ossis  anno  1836  a Blasius  propter  cariem  et  ab  Emmert(3) 
a.  1844  propter  inveteratam  radii  luxationem  instituebatur. 

Condylorum  ossis  humeri  atque  radii  resectionem  Moreau  pat.  a.  1794., 
Jaeger  a.  1829  apud  rusticum  septem  et  triginta  annorum,  carie  laborantem,  ferro 
candente  ante  bimestre  applicato,  exsequuti  sunt.  Condylorum  ossis  humeri  atque 
ulnae  resectio  primum  a Park  (4),  deinde  a Champion  (5),  Crampton  (6),  Tex- 
tor (7),  Key  (8)  propter  cariem  ossium  perficiebatur. 

In  plerisque  hujus  operationis  casibus  lobus  triangularis  aut  quadrangularis, 
basi  deorsum  spectante,  fingebatur.  Moreau  pat.  (9)  primus  totam  articulationem  re- 
secuit militi  pimpter  cariem  (a.  1794),  propter  cariem  scrophulosam  a.  1797.  Dupuy- 
tren  a.  1819  bis  eandem  operationem  instituit.  Roux  (10)  a.  1827  cariei  scrophu- 
losae  causa  eain  perpetravit.  Nervus  ulnaris  discindebatur.  Syme(ll)  articulum  cu- 
bitalem sexies  resecuit,  bis  anno  1828,  quater  a 1829,  propter  cariem.  In  Germania 
Textor  et  Jaeger  ad  divulgandam  hanc  operationem  plurimum  contulerunt,  quae  ab 
hoc  inde  tempore  plurimis  a chirurgis,  et  frequentius  quidem  quam  reliquorum  arti- 
culorum resectio,  administrabatur. 

RESECTIONIS  INDICATIONES. 

1.  Laesiones  traumaticae. 

a)  Luxationes,  nimirum 

«)  Luxationes  complicatae,  si  partes  articulares  per  integumenta  mollia  ita 
penetraverunt,  ut  reponi  et  in  situ  normali  detineri  nequeant; 


(1)  Wiedererz.  d.  Knoclien  S.  21. 

(2)  Casper’s  Wochenschr.  1839. 

(3)  Beitrag  z.  Pathol.  Heft  II.  S.  232. 

(4)  JefFray  cas  of  the  excis,  p.  68. 

(5)  Vetpeau  Med.  operat.  T.  II.  p.  703. 

(6)  Dublin  hosp.  reports  V.  IV.  1827. 

(7)  Lond.  and.  Edinb.  monthly  Journ.  of  med.  S.  841. 

(8)  Juy  Hosp.  Rep.  I.  p.  268. 

(9)  Moreau  a.  a.  0.  VIII.  Beobacht.  S.  55. 

(10)  Rev.  med.  1830.  Jan.  p.  11. 

(11)  The  Edinb.  med.  and  surg.  Journ.  Vol.  21.  1829.  April  p.  256  — 66. 

/S)  luxationes  simplices,  inveteratae  et  repositioni  omnino  reluctantes,  si  arti- 
culus per  situm  suum  motui  impedimenta  offert,  aut  pressionem  in  nervos  aut  vasa 
exserit. 

b)  Fracturae  extremitatum  articularium  cum  partium  mollium  vulneratione 
ossiumque  comminutione,  si  fragminum  osseorum  extractio  haud  sufficit. 

c)  Vulnera  et  corpora  aliena  in  articulum  immissa  ibique  haerentia,  inprimis 
glandes  sclopetariae,  si  alia  ratione  auferri  nequeunt. 

2.  Morbi  organici. 

* 

a)  Caries  et  necrosis,  sive  traumaticis  sive  dyscraticis  causis  exortae. 

b)  Pseudoplasmata  intra  articulum,  ut  cystides,  tumores  fibrosi,  sarcomata. 

c)  Hydrarthron  chronicum  cum  tunicae  synovialis  degeneratione  sublatoque 
membri  usu,  si  aliae  medendi  methodi  fruslraneae  fuerunt. 

d)  Anchylosis  perfecta,  quae  membri  usum  plane  subvertit. 

CONTRAINDICATIONES. 

a)  Luxationes  articuli  cubitalis  cum  fissa  ossium  continuitate. 

b)  Caries,  quae  ad  mediam  ossis  humeri  vel  ulnae  partem  protenditur,  et  me- 
chanica ossium  destructio  per  nimium  patens  ambitum. 

c)  Partium  mollium  aegrotatio  tanta,  ut  degeneratarum  reproductio  non 
amplius  fieri  possit;  dispiciendum  tamen  est,  u rum  musculi  et  tendines,  ad  posterum 
membri  usum  necessarii,  interierint.  Qiiodsi  nervorum  membri  principalium  discisio 
locum  habet,  amputatio  longe  praeferenda  est.  Organica  partium  mollium  degeneratio, 
suppuratio,  ulceratio,  meatus  fistulosi  pariter  atque  oedema,  generatim  resectionem 
haud  vetant. 


VARIAE  RESECTIONIS  ARTICULI  CUBITALIS  METHODI. 

1)  Parkii  methodus.  Park  incisura  cruciata  in  articulo  cubitali  facta,  ossis 
humeri  finem  et  olecranon  nudari  et  hoc,  diducto  musculo  fricipile,  serra  rescindi, 
articulum  retrorsum  luxari,  Ium  ossis  humeri  extremitatem,  deinde  ulnam,  tandem  ra- 
dium resecari  jussit. 

2)  Incisura  U aut  H figuram  imitans,  cum  nervi  ulnaris  discisione  a More  au 
sen.  proponebatur. 

Moreau  scalpello  unam  aciem  habente  incisuram  tres  pollices  longam  in  utro- 
que latere  extremitatis  inferioris  ossis  humeri  super  condylis  fecit,  et  ulrumque  vulnus, 
cutem  et  musculi  tricipitis  tendinem  transversim  percidendo,  commisit.  Lobum  hoc 
modo  circumscriptum  superne  ab  osse  diduxit.  Quo  facto,  in  latere  interno  et  externo 
musculi  brachialis  interni  fibras  ab  osse  sejunxit,  et  inter  hoc  partesque  carneas  re- 
tractorem  eburneum  spathiformem  adegit;  sinistra  manu  cubitum  tenens,  dextra  manu 
per  serram  majorem  ossis  humeri  partem  auferendam  resecuit.  Tum  allevato  anti— 
brachio,  incisuram  sesquipoliicarem  in  margine  externo  superioris  extremitatis  radii, 
similemque  in  posteriore  ulnae  margine  fecit.  Lobum  inter  ulramque  incisuram  posi- 
tum inferne  diduxit,  radii  capitulum  ab  annexis  expedivit,  inter  hoc  partesque  molles 
habenulam  collocavit,  retractoris  vice  fungentem,  omniaque  vitiosa  serrulae  ope  rese- 
cuit, ita  quidem,  ut  musculi  bicipitis  insertio  integra  sustineretur.  Eodem  modo  supe- 
riorem ulnae  extremitatem  nudavit  partemque  cariosam  serra  abstulit  ita,  ut  musculi 
brachialis  interni  insertioni  quam  maxime  parceret. 

Dupuytren  perinde  ac  Moreau  in  facie  articuli  posteriore  duos  finxit  lobos, 
deinde,  quo  melius  extremitates  osseas  promere  posset,  olecranum  abstulit.  Nervum 
ulnarem  haud  laedi  suadet,  quem  ad  finem  vaginam  fibrosam,  qua  includitur,  aperiri  et 
nervum  spathulae  ope  super  condylo  interno  per  administrum  detineri  jubet,  priusquam 
os  prehendatur. 

Symd  primum  olecranon  aufert,  ligamenta  lateralia  perscindit,  ut  ossis  humeri  ex- 
tremitas nudari  serraque  resecari  queat;  quo  facto,  forcipe  acuta  radii  capitulum  et  cavitatis 
sigmoideae  partem  residuam  adimit.  Nervo  ulnari  parcendum  esse,  non  minus  quam 
Dupuytren  suadet. 

Jaeger  circa  condylum  internum  incisuram  cutaneam,  2 — 2Vi  pollices  longam, 
nervi  ulnaris  cursui  consentaneam  administrat,  cujus  media  pars  in  condylum  internum 
incidit,  nervi  vaginam  patefacit,  hamulo  obtuso  nervum  prehendi  et  allevari  jubet,  a par- 
tibus mollibus  sejunctum  trans  condylum  internum  collocat,  ibique  hamulo  obtuso  deti- 
neri curat.  Tum  sinistra  manu  aniibrachium  prehenditur,  quo  versus  humerum  flexo 
musculus  triceps  tenditur,  qui  scalpello  solido  poli.  % supra  olecranon  a condylo  in- 
terno ad  externum  usque  perscinditur  et  articulus  aperitur.  Si  alterutrius  tantum  con- 
dyli facies  articularis  aut  latus  externum  carie  aegrotat,  incisura  longitudinalis  sursum 
usque  ad  cariei  terminos  ducitur;  si  caries  totius  processus  cubitalis  exstat,  utrinque 
incisura  longitudinalis  poli.  1 V2  — 2 super  condylorum  cristas  agitur,  lobus  usque  ad 

locum,  quo  os  resecandum  est,  diducitur,  ceterum  praeceptis  a Moreau  propositis  ob- 
temperatur. 

Duce  Crampton,  compressa  arteria  brachiali,  juxta  internum  ossis  humeri  con- 
dylum incisura  articuli  curvaturae  consentanea  perficitur,  quae  tres  circiter  pollices  supra 
articulum  orsa,  duos  infra  eum  pollices  finitur.  Nervus  ulnaris  hoc  modo  nudatus  e sulco 
suo  versus  internum  latus  distrahitur,  tum  similis  incisura  super  externum  condylum 
ducitur  et  incisione  transversa,  quae  musculum  tricipitem  immediate  supra  olecranon 
discindit,  cum  priore  committitur.  Lobus  inde  formatus  superior  (musculum  tricipitem 
complectens),  nec  non  inferior  ab  osse  sejunguntur,  loco  ad  resectionem  constituto  culter 
planus  inter  musculos  flexores  et  latus  ossis  humeri  anterius  adigitur,  manu  stabilitur  et 
super  eo  os  serra  persecatur,  quo  facto  hujus  finis  manu  prehenditur  sinistra,  cultro 
quam  proxime  ei  admoto  a partibus  mollibus  diducitur  et  ligamenta  articularia  persecan- 
tur, ita  ut  os  revolvatur  et  citra  violentiam  attrahatur.  Ablata  ossis  humeri  parte  arti- 
culari, olecranon  serra  rescinditur. 

Textor  (1)  lobum  fingit  triquetrum,  basi  deorsum  spectante.  Primam  incisuram 
in  latere  externo,  paulo  infra  locum,  libi  radius  cum  osse  humeri  jungitur,  oblique  sur- 
sum et  introrsum  ultra  olecrani  apicem  ducit;  ibidem  alteram  incisuram  ei  addit,  in  la- 
tere interno,  qua  humeri  os  cum  ulna  coit,  ordientem;  haec  incisura,  aliquanto  brevior 
priore,  praecipue  in  condyli  interni  vicinia,  ne  nervus  laedatur  ulnaris,  summa  cum  pro- 
videntia perficiatur  necesse  est;  prior  statim  ad  os  usque  demitti  potest. 

Liston(2)  incisuram  longitudinalem  juxta  latus  radiale  nervi  ulnaris  introrsum 
et  a media  ejus  parte  transversam  usque  in  articulum  radio  — humeralem  extror- 
sum  ducit. 

"VVattmann  incisuram  facit  semilunarem,  inferne  convexam,  quo  facto  lobum  di- 
ducit et  sursum  reflectit.  Agendi  ratio  haec  est. 

Wattmanni  incisura  arcuata.  Administro  cutem  retrahente,  operaturus 
scalpello  convexo  incisuram  ducit,  quae  in  sinistro  brachio  circiter  lineas  tres  ab  externo 
condylo  ordiens , oblique  super  capitulum  radii  pollicem  unum  et  quod  excurrit  infra 
olecrani  apicem  protenditur;  altera  incisura,  priori  similis,  a condylo  interno  incipit  ean- 
demque  directionem  sequens  in  priorem  transit.  In  dextro  brachio  eaedem  incisurae  in- 
verso ordine  perficiuntur.  Lobus  ita  circumscriptus  semilunaris  ultra  olecrani  apicem 


(1)  Operationslelire  S.  334. 

(2)  Lancet  1842  Septbr. 


usque  diducitur  et  sursum  reflectitur.  Quo  facto,  operaturus  passiva  pronatione  et  supi- 
natione capitulum  radii  indagat,  supra  hoc  transversim  articulum  incidit,  donec  scalpel- 
lum ulnae  alliditur.  Antibrachum  deinde  ita  rotatur,  ut  musc.  tricipitis  tendo  ab  olecrano 
foras  tendatur,  qui  cum  ligamenta  capsulari  perscinditur.  Tum  olecrani  apex  ambitur, 
donec  culter  ad  incisurae  sigmoideae  marginem  pervenit,  ubi  adhaesiones  restantes  duc- 
tibus cultri  brevibus,  acie  versus  os  spectante,  disjunguntur.  Dum  haec  aguntur,  anti- 
brachii  rotatio  exteriora  versus  continuanda  est.  Operaturus  deinde,  cultro  ad  os  proxime 
admoto,  ulnam  infra  processum  usque  coronoideum  persequitur.  Brachium  super  con- 
dulum  interiorem  antrorsum  promovetur.  Jam  adhaesiones  capsulae  circa  anteriorem 
ossium  faciem  diducuntur,  et  sejunctis  musculis  os  eatenus  potest  nudari,  quatenus  ad 
faciendam  resectionem  opus  est. 

B.  LANGENBECKII  METHODUS. 

Aeger  in  mensa  stragulo  munita  supinus  collocatur  et  chloroformio-narcosi  sub- 
mittitur. Administrorum  unus  forti  manu  brachium,  alter,  praecipue  dum  incisura  du- 
citur, antibrachium  figit  et  inter  operationem  motus  ejus  operaturi  praeceptis  consentaneos 
administrat.  Incisura  tres  pollices  longa  in  latere  olecrani  interiore,  nervi  ulnaris  de- 
cursui respondens,  ducitur,  quae  circiter  poli.  1 V2  ab  olecrani  apice  juxta  internam 
musculi  tricipitis  faciem  ordiens,  proxime  ab  interno  olecrani  margine  decurrens,  infra 
hunc  cristae  ulnaris  directioni  consentanea,  tandem  in  imam  usque  fossam  ossis  humeri 
pergat  necesse  est.  Priores  chirurgi  vaginam  nervi  ulnaris  findebant  nervumque  hamulis 
obtusis  introrsum  trahi  curabant.  Facta  incisione  cutanea,  antibrachium  paulo  flectitur 
et  in  latere  olecrani  interiore  capsula  articularis  finditur.  Partes  molles  hamulis  obtusis 
distentae  circa  latus  internum  cultro  diducuntur,  ita  ut  singulae  incisurae  deinceps,  in- 
terno olecrani  margini  parallelae,  super  condylum  ossis  humeri  internum  verticaliter  du- 
cantur. Cultri  acies  semper  ad  os  demittatur,  quoniam  hac  tantum  ratione  periostei, 
condylum  internum  operientis,  cum  articulari  capsula  conjunctio  sustentari  omnesque  par- 
tes molles  ei  insidentes  incolumes  disjungi  possunt.  Hic  incisuram  ducendi  modus  om- 
nibus resectionibus  respondet,  si  partes  molles  quam  minimum  laedi,  periosteum  autem 
servari  oportet.  Condylo  interno  longe  prominente  ad  apicem  usque  nudato,  partes 
molles  sinistro  pollice  ad  faciem  ejus  anteriorem  promoventur  ibique  eodem  modo  pe- 
riosteum  diducitur.  Quodsi  dein  partes  molles  diductae  in  latere  brachii  interno  exa- 
minantur, nervus  ulnaris  ex  intumescentia  oblonga  (vid.  icon.  litt.  N.)  cognoscitur,  at  ne 
vagina  quidem  ejus  perspicitur,  quippe  quae  telae  celluraris  strato  adhuc  tegatur.  His 

peractis,  articulatio  penitus  aperitur.  Primum  quidem  ligamentum  laterale  internum,  sa- 
tis firmum,  medium  discinditur,  dein,  brachio  intense  flexo,  musculi  tricipitis  tendo  ab 
olecrani  apice  disjungitur  et  incisura  in  latere  olecrani  externo  statim  ad  radii  capitulum 
usque  deducitur,  qua  musc.  anconaeus  quartus  ab  ulna  sejungitur  et  capsula  articularis 
hoc  etiam  loco  aperitur.  Incisione  transversa  ligamentum  laterale  externum  cum  liga- 
mento annulari  radii  dirimitur  et  capitulum  radii  in  conspectum  prodit.  Iam  totus  arti- 
culus cubitalis  patet,  et  si  antibrachium  eo  modo  flectitur,  ut  brachio  adjaceat,  si  deinde 
vel  manu  vel  forcipe  olecranon  prehenditur  et  extremitas  ulnae  articularis  ab  eadem 
ossis  humeri  distrahitur,  culter  ad  anteriorem  articuli  parietem  adigi  ibique  ligamentum 
capsulare  diduci  potest.  Quodsi  extremitates  articulares  nondum  promte  distrahi  queunt, 
ligamenta  lateralia  non  penitus  discisa  sunt,  id  quod  indice  sinistro  examinatur  et  fibrae 
adhuc  adhaerentes  cultro  protinus  dirimuntur.  Si  majorem  ulnae  partem  resecari  oportet, 
musculi  brachialis  interni  insertio  a processu  coronoideo  et  tuberositate  ulnae  rescindatur 
necesse  est,  id  quod  caute  fieri  debet,  quoniam  arteria  brachialis  in  cubiti  flexura  laedi 
potest.  Minus  imminet  periculum,  si  incisura  versus  os  ducitur;  alioquin  hunc  ad  finem 
Langenbeckii  scalpellum  capitatum  aptissime  adhibetur. 

Sequitur  ultimus  operationis  actus:  extremitates  trium  ossium  articulares  e vul- 
nere promuntur  serraque  amputaloria  resecantur.  Aptius  est,  Langenbeckii  serrula  punc- 
toria  hunc  ad  finem  uti,  quippe  quae  promtius  ad  omnes  ossium  partes  adigi  queat  in- 
tegumentaque mollia  minus  offendat.  Nominalim  ad  resectiones  post  vulnera  sclopetaria 
faciendas,  si  infiltratio  serosa  vel  inflammatoria  gravior  exorta  est,  serra  amputaloria 
difficulter  adhibetur.  Affectas  ossium  extremitates  serra  ablaturus  Langenbeck  per 
administrum  ossis  partem  forcipe  hamata  prehensam  stabiliri  curat,  deinde  manum  sini- 
stram trans  administri  manum  adigit,  dextraque  os  resecat,  quo  fit,  ut  motus  brachii 
vacillans,  resectionem  prohibens,  quam  maxime  caveatur. 

Non  possum,  quin  probri  cujusdam  mentionem  faciam,  quo  Linhart(l)  Yindo- 
bonensis  in  opere  akiurgico  Langenbeckii  methodum  notavit:  Langenbeck,  inquit,  mo- 
dum proprium,  nervum  ulnarem  citra  nudationem  segregandi,  tradidit,  quo  fiat,  ut,  quum 
articulus  nondum  sit  patefactus  ossaque  antibrachii  debita  ratione  rotari  nequeant,  ingens 
nervi  distentio  oriatur.  Haud  dubie  probrum  illud  imaginarium  est,  auctor  ejus  enim 
sibi  persuadere  neglexit,  inter  partium  mollium  disjunctionem,  articuli  patefactionem  etc. 
nervum  ulnarem  stratis  mollibus  cinctum  ne  minimum  quidem  distendi,  aut  distentionem, 


(1)  Linhart,  Compend.  der  chirurg.  Operationslehre.  Wien  1855. 

si  qua  oriatur  partibus  mollibus  ruditer  ab  osse  diductis,  multo  esse  minorem,  quam 
si  nervus  nudatus  secundum  Wattmanni  incisuram  arcuatam,  quam  Linhart  com- 
mendat, trans  condylum  internum  antrorsum  promoveatur.  Ceteroquin  injuria, 
quam  Langenbeckii  methodus  infert,  perexigua  est:  partes  molles  peracta  operatione 
statim  in  situm  normalem  rediguntur  et  post  sanationem  nonnisi  cicatrix  cutanea  tres 
poli,  longa  superest;  incisura  arcuata  multo  graviorem  affert  injuriam  et  sanatio  propter 
lobum  cultro  revulsum  longe  majus  temporis  spatium  requirit,  ut  taceamus  de  cicatrice 
cutanea  insigni,  quae  hanc  operationem  sequitur  motumque  facile  offendit. 

CURATIO  SECUNDARIA,  PROGNOSIS,  EVENTUS. 

Post  operationem  brachium  in  ferula  lignea , tela  gossypina  munita  et  serico  ce- 
rato obducta,  aut  in  strato  paleaceo,  serico  cerato  et  spleniis  tecto,  non  plane  extensum 
locatur  et  habenulis  aliquot  strato  affigitur.  Febris  traumatica,  vel  operationem  vel 
ineuntem  demum  suppurationem  excipiens,  raro  ad  majorem  intensilatem  evehitur,  imo 
nonnunquam  deficit.  Aptissime  post  operationem  epithemata  firigida  aliquamdiu  adhiben- 
tur; incipiente  suppuratione  cataplasmata  et  vinctura  simplex  e linamento  concerpto  in 
usum  vocantur.  — Vinctura  si  renovatur,  brachium  a ferula  quam  minimum  amoveri 
oportet;  quod  ut  consequaris,  administer  utraque  manu  antibrachium  et  brachium  aegroti 
leviter  allevet  intereaque  ferula  nova  strato  munita  habenulisque  recentibus  instructa 
suggeratur,  ut  vinctura  Sculleli  constituatur.  Pure  intus  collecto,  incisiones  debito  loco 
satis  mature  faciendae  hunt.  Vulnere  demum  granulationibus  repleto,  brachium  audacius 
a ferula  auferre  fasciaque  trochleari  flanellanea  circumvolvere  licet.  Manus  et  digitorum 
mobilitas  dehinc  balneis  calidis  adjuvatur.  Quod  ad  brachii  usum  magnae  dignitatis  est, 
ut  articulatio  cubitalis  motibus  passivis  mature  submittatur,  quos  ante  perfectam  vulneris 
cicatrisationem  jam  auspicari  licet.  Consummata  cicatrice,  aeger  quotidie  brachii  motus, 
extensionem  et  rotationem,  instituat  eique  curatione  orthopaedica  subveniat,  inprimis  si 
aegrotus  dolorem  reformidans  ab  exercitio  illo  abstinet.  Neglectis  molibus  passivis,  aut 
serius  debito  institutis,  articulus  auchyloticus,  aut  si  res  prospere  cedit,  vix  mobilitate 
praeditus  oritur,  id  quod  Esmarch(l)  in  tribus  et  triginta  casibus  ter  et  decies  obser- 
, vavit.  Anchyloses  iis  articuli  cubitalis  resectionibus  supervenerunt,  quae  post  proelium 
Idstadiense  in  nosocomiis  Schlesvicensibus,  postea  in  Danicis  curabantur,  ubi  a medicis 
Danicis,  utilitatis  ignaris,  quam  motus  passivi  mature  instituti  afferunt,  plane  negligeban- 


(1)  Esmarch,  uber  Resectionen  nacti  Schusswunden. 

tur.  — Brachii  motus  continuandi  sunt,  donec  aeger  absque  dolore  et  contentione  flexio- 
nem, extensionem,  rotationem  administrare  queat.  Ad  roborandos  brachii  musculos,  qui, 
priusquam  motus  passivi  adhiberi  coeperunt,  ut  plurimum  atrophici  evaserunt,  plures  per  l 
menses  electricitatem  apparatus  rotatorii  ope,  dum  singuli  musculi  electricitati  submittun- 
tur,  in  usum  vocari  convenit,  qui  agendi  modus  in  clinico  Langenbeckiano  post  articuli 
cubitalis  resectionem  semper  in  auxilium  vocatur. 

Prognosis  admodum  fausta  affulget.  Resectiones  propter  cariem  hactenus  insti- 
tutae symptomata  primaria  levissima  obtulerunt;  ut  plurimum  perfecta  sanatio  secuta  est. 

In  casibus  etiam , qui  propter  vulnera  sclopetaria  aut  fracturas  complicatas  resectionem 
adhiberi  jusserunt,  prosperrimus  exstitit  eventus,  id  quod  operationes  hujusmodi  nume- 
rosissimae, quas  Langenbeck  bello  Ilolsato-Schlesvicensi  exsequutus  est,  probe  te- 
stantur. Quadraginta  enim  vulneratorum,  qui  inter  tres  expeditiones  Holsato-Schlesvi- 
censes  articuli  cubitalis  resectioni  submittebantur,  sex  tantum  perierunt,  reliqui  brachium 
plus  minus  utile  recuperarunt.  Quamobrem  sperare  licet,  fore  ut  resectio  etiam  post 
illata  vulnera  sclopetaria  amputationis  necessitatem  elevet. 

OSSIUM  REGENERATIO. 

Sanatio  suppetiis  ligamentosis  ossis  exstirpati,  interdum  depositione  magis  minusve 
perfecta  substantiae  osseae  recentis,  efficitur.  Periosteo  non  servato,  cum  membri  bre- 
vitate quadam  substantia  oritur  fibrosa,  quae,  utrique  ossi  resecto  interposita,  ut  pluri-  | 
mum  cum  cutis  cicatrice  coalescit,  in  qua  puncta  ossea  emergunt.  Servato  autem  pe- 
riosteo,  os  exstirpatum  plane  regeneratur.  Membrum  movendi  facultas  majori  longitudini 
aut  brevitati  substantiae  intermediae  respondet.  Ablata  majore  ossis  humeri  parte,  arti- 
culatio  laxa,  vacillans  plerumque  existit.  Utrum  novus  articulus  genuinus  restituatur,  ita 
ut  vera  extremitatum  ossearum  articulatio  locum  habeat,  chirurgi  dissident.  Textor 
evidentissimam  articuli  cubitalis  refectionem  se  observasse  affirmat.  Si  casum  infra 
descriptum,  quem  Langenbeck  curavit,  intuemur,  observatio  a Textor  tradita  a ve- 
ritate non  abhorrere  videtur,  explorato  enim  brachio,  parum  adipis  habente,  novi  ole- 
crani forma  probe  sentitur.  Musculus  triceps,  qui  totus  ut  plurimum  discinditur,  teste 
Syme  faciei  posteriori  telae  ligamentosae  recens  formatae  affigitur  et  per  hanc  cum 
ulna  cohaeret.  Reliqui  humeri  musculi  solitam  insertionem  habuisse  dicuntur,  id  quod 
certo  dirimi  nequit,  quum,  quaenam  partis  osseae  resectae  magnitudo  fuerit,  non  tra- 
datur. Auctore  Heyfelder  nervus  ulnaris,  qua  in  latere  posteriore  condyli  interni 
descendit,  singularem  curvaturam  obtulit.  Nervi  molliores  magisque  rarefacti  erant, 

quam  stalu  normali,  inter  singulas  fibras  nerveas  multi  globuli  adiposi  deprehendebantur. 
Textor,  flexione  et  extensione  perfectissimis,  musculum  tricipitem  cura  cicatrice  cu- 
tanea firmiter  concretum,  ad  ulnam  usque  non  porrectum  invenit, 

Duo  exempla  resectionis  articuli  cubiti,  nuperrimo  tempore  a B.  Langenbeck 
administratae. 

I. 

Pohl,  bractearius,  sedecim  annos  natus,  die  i 9.  m.  Maji  a.  1854  e secunda  do- 
mus contignatione  per  fenestram  in  pavimentum  saxeum  desiliens,  sinistro  corporis  la- 
tere huic  illidebatur  et,  quum  assurgere  non  posset,  statim  ad  clinicum  deferebatur. 

Aeger  neque  artum  inferiorem  sinistrum  attollere,  neque  pedis  apicem  extrorsum 
spectantem  introrsum  vertere  poterat.  Articuli  coxae  regio  tactu  intense  dolebat,  spina 
anterior  superior  ossis  ilium  sinistri  pollice  integro  spinae  dextrae  altitudinem  superabat, 
sinistra  extremitas  poli.  % debito  brevior  cernebatur,  leviter  autem  attracta  extremitate, 
abbreviatio  facile  compensabatur.  Trochanterum  majorum  utriusque  lateris  situs  erat 
aequabilis.  Qui  coxae  articulum  inter  motum  amplectebatur,  crepitationem  promte  sen- 
tiebat. Fascia  glutinosa  e gutta-percha  imponebatur. 

Brachium  sinistrum  semiflexum  erat,  extensio  arbitraria  nulla,  passiva  cum  do- 
loribus juncta.  Olecrano  tumor  insidebat  haematodes,  fluctuans,  ovi  gallinacei  magnitu- 
dinem aequans;  olecranon  retrosum  acute  prominebat,  transversim  disjunctum,  ita  ut 
digitus  inter  utrumque  fragmentum  inseri  posset.  Crepitatio  evidens  erat,  partes  molles 
contusae,  obiter  excoriatae. 

Membrum  fascia  humectata  magna  involvebatur. 

Die  26.  m.  Maji.  Usque  ad  diem  m.  Maji  24.  febris  erat  exigua,  pulsuum 
ictus  96,  die  24.  aestus  ingens,  cephalalgia,  respiratio  maxime  accelerata,  intumescentia 
ac  dolor  brachii  sinistri,  praecipue  lateris  interioris,  ad  axillam  usque  pergens.  Culis 
olecranon  vestiens  contusa  secesserat  et  ulcerationem,  ut  videbatur,  ob  oculos  posuerat. 
Postero  die  apertura  altius  descendens  animadvertebatur,  quae,  compressa  articuli  re- 
gione, multum  puris  spissi  sanguinolenti  edidit.  — Adhibebantur  brachiluvia  ex  aqua 
saponala,  praeterea  tela  gossypina,  fascia  flanellanea,  ferula,  cataplasmata,  mixtura  oleoso- 
nitrosa,  remedium  laxans. 

Die  30.  m.  Maji.  Inde  a die  29.  suppuratio  et  febris  accreverant;  ulceratio 
circa  cubitum  in  articulationem  penetraverat;  inter  olecranon  et  condylum  externum 
abscessus  emerserat,  manum  latam  trans  articulum  versus  superna  protensus,  quo  com- 

presso  pus  liquidum  sanguinolentum,  synovia  remixtum,  effundebatur.  Totum  brachium 
levi  tumebat  oedemate  et  articuli  regio  aliquantum  tactu  dolebat.  Ab  hesterno  die  febris 
intensior,  pulsuum  ictus  132,  temperies  admodum  aucta,  cephalalgia;  lingua  sicca,  flavo 
indumento  tecta,  appetentia  nulla,  sitis  multa.  Imperabantur  medicamentum  laxans  et 
mixtura  nitrosa. 

Tam  supra  quam  infra  cubiti  articulum  incisura  instituebatur  adversa,  e quibus 
multum  puris  satis  boni  profluebat. 

Die  6.  m.  Junii.  Suppuratio  laudabilis,  adhibitis  injectionibus  solutionis  argenti 
nitrici  (gran.  1 sd  aqu.  gj),  brachiluviis,  cataplasmatibus  pariter  ac  intumescentia  et 
dolor  partis  tertiae  inferioris  humeri  tertiaeque  superioris  anlibrachii,  non  mediocriter 
decreverat.  Ex  articuli  vulnere  spiculum  acutum  fragmenti  olecrani  disjuncti  prominebat. 
Valetudo  universa  laetior  erat,  febris  blandior,  pulsus  matutino  tempore  96,  vespertino 
120,  temperies  aucta,  cephalalgia  nulla,  somnus  placidus,  appetentia  bona,  lingua  flavo 
tegmento  leviter  oblita. 

Die  12.  m.  Junii.  Septimo  Junii  die  vinctura  pro  colli  ossis  femoris  fractura  re- 
parabatur nullaque  extremitatis  abbreviatio  animadvertebatur.  Ex  cubito  pus  synovia 
remixtum  proruebat;  partium  articulationem  ambientium  suppuratio  benigna  ac  deminuta, 
dolor  adhuc  acerbus;  valetudo  universa  secunda,  gastricae  affectiones  nullae;  febris  in- 
tensa, pulsus  116,  vespere  plerumque  aestus  gravior;  nullus  horror;  somnus  tranquillus. 

Die  24.  m.  Junii.  Febris  eundem  tenebat  gradum,  imo  novissimis  diebus  accre- 
verat; pulsus  124;  reliqua  valetudo  laudabilis,  appetentia  et  digestio  normae  respondentes. 
Suppuratio  articuli  partiumque  ambientium  in  deterius  non  abierat,  quin  adeo  puris  copia 
aliquantum  decreverat.  Brachium  atque  manus  oedemate  tumebant,  digitorum  mobilitas 
paene  nulla,  levissimus  articuli  cubitalis  motus  admodum  dolorificus  erat;  eo  gradu,  quo 
is  (sine  chloroformio-narcosi)  administrari  poterat,  crepitatio  non  percipiebatur;  pressio 
etiam  partium  articulationem  circumdantium,  inprimis  circa  latus  radiale,  ubi  amplior  in- 
tumescentia exstitit,  dolorem  commovebat.  In  condyli  humeri  interni  regione  apertura 
spontanea  erat  exorta. 

Brachiluvia  cum  kali  carbonico  crudo,  injectiones  solutionis  argenti  nitrici,  cata- 
plasmata adhibebantur. 

Die  15.  m.  Julii.  Elapsis  octo  post  laesionem  hebdomadibus  vinctura  e gutta- 
percha  auferebatur  a femore;  utriusque  extremitatis  longitudo  eadem  erat,  modo  sini- 
strum pelvis  dimidium,  ergo  etiam  trochanter  major,  situm  aliquanto  inferiorem  quam 
dextri  lateris  tenebant,  quo  fiebat,  ut  artus  sinister  paulo  longior  videretur.  Molu  in- 

stituto,  capitis  rotatio  in  coxae  articulo  sentiebatur,  nulla  crepitatio;  articuli  ejusdem 
motus  idonei  doloris  expertes,  articulationis  genu  quidem  expediti,  sed  admodum  dolo- 
rifici  erant;  motus  activi  utriusque  articuli  plane  deficiebant.  Ad  sustentandum  situm 
quietum,  aeger  in  receptaculo  e filis  ferreis  cenfecto  locabatur.  Articuli  cubitalis 
sinistri  conditio  multo  laetior  evaserat;  culis  inter  utramque  incisuram  posita  ac  soluta 
findebatur,  quo  facto  partium  mollium  articulationem  ambientium  infiltralio,  perinde  ac 
brachii  manusque  oedema  decrescebant;  plura  olecrani  fragmenta  extrahebantur;  facies 
articulares  ossis  humeri  ossiumque  antibrachii  satis  integrae  videbantur,  quoniam  motu 
instituto  crepitatio  exigua  et  specillo  adhibito  nonnisi  olecrani  asperitas  inveniebatur. 
Suppuratio  articuli  parca  erat  et  laudabilis,  circa  condylum  internum,  haud  dubie  quo- 
niam brachium  huic  loco  incumbebat,  exiguum  vulnus  cutaneum  exstiterat.  Valetudo 
universa  nihil  turbata,  pulsus  96.  Brachiluvia  omittebantur,  argenti  nitrici  injectiones 
continuabantur;  brachium  in  ferula  collocabatur;  cataplasmata  in  usum  vocabantur. 

Die  27.  m.  Julii.  Ex  aliquot  diebus  aegroti  status  in  pejus  abierat:  febris 
enim  accreverat,  pulsus  120 — 124  ictus  offerebat,  temperies  adaucta,  urina  saturata, 
sitis  multa,  appetentia  exigua  erat,  lingua  tamen  pura.  Partes  cubitum  sinistrum  am- 
bientes magis  infillratae  et  voluminosae,  suppuratio  articuli  uberior,  pus  dilutius  paulo- 
que  sanguinolentum  inveniebantur;  articuli  sensibilitas  quoque  major  erat,  quam  antea. 
Duae  aperturae  fistulares  ad  articuli  cavitatem  ducebant,  quarum  una  specillum  elasti- 
cum pennae  anserinae  crassitie  immitti  patiebatur,  cujus  ope  loca  aspera  articuli  probe 
sentiebantur.  Brachiluvia  reparabantur;  per  intervalla  balneum  universale,  praeterea 
autem  injectiones  argenti  nitrici  (gran.  1 ad  aqu.  ~j),  cataplasmata,  interne  decoctum 
cort.  chinae  cum  acido  phosphorico  adhibebantur.  — Extremitatis  inferioris  sinistrae  mo- 
tiones nondum  administrari  poterant,  motus  passivi  articuli  coxae  dolore  carebant,  fe- 
morum attractio  tantum,  qua  opus  erat,  quoniam  abbreviationis  periculum  imminebat, 
articuli  coxae  dolorem  induxit.  Trochanter  major  aliquanto  magis  extrorsum  promine- 
bat, quam  dexter,  veruntamen  caput  femoris  hoc  modo  rotari  videbatur,  deficiente  qui- 
dem crepitatione.  Articuli  genu  motiones  adhuc  intense  dolorificae  erant,  instituta  fle- 
xione majore  adhaesionum  leviorum  ruptura  percipiebatur.  Genu  sinistri  articulus  un- 
guento kalii  jodati  perfricabatur  et  involutiones  hydropathicae  adhibebantur. 

Die  31.  m.  Julii.  Hoc  die  articuli  cubitalis  resectio  administrabatur.  Inci- 
sura longitudinalis  trium  pollicum,  margini  olecrani  interiori  respondens,  ducebatur,  dein 
fines  articulares  ossis  humeri  et  ulnae  nudabantur,  id  quod  propter  partium  ossi  finiti- 
marum soliditatem  et  infiltrationem  difficultate  aliqua  premebatur.  Quibus  peractis, 

primum  ossis  humeri  articulatio  promebatur  serraque  auferebatur,  tum  radii  capitulum 
nudabatur  atque  cum  ulna  serrae  punctoriae  ope  resecabatur.  Vulnus  linamento  con- 
cerpto leviter  explebatur  dimidiaque  ejus  pars  suturis  committebatur. 

Extremitates  articulares  ablatae  asperae  erant,  indumenti  cartilaginei  expertes,  at 
granulationibus  amplis,  laciniatis,  lucidis,  gelatinosis  opertae,  quae  quominus  crepitatio 
perciperetur  impediverant;  radii  capitulum  ex  parte  destructum,  exigua  olecrani  parti- 
cula supererat;  substantiae  defectus  in  ulna,  qua  olecrani  sedes  fuerat,  figuram  offere- 
bat triquetram,  plures  fissurae  inde  in  ulnam  pergebant.  — Vespere  morphii  acetici 
grani  quadrans  duabus  praebebatur  dosibus. 

Calend.  August.  m.  Operationem  reactio  alacerrima,  dolores  inimici,  agryp- 
nia,  cutis  ardens  et  sicca,  lingua  arida  pura,  cephalalgia,  pulsuum  ictus  132,  sitis  in- 
gens, anorexia  sequebantur.  Imperata  sunt  cataplasmata  et  emulsio  oleosa  cum  natro 
nitrico. 

D.  2.  m.  Aug.  Vespere  vinctura  reparabatur.  Somnus  nocturnus  irrequietus 
erat,  febriles  motus  persistebant,  pulsus  128  numerabantur;  vulnus  bonam  praebebat 
speciem,  secretum  ejus  adhuc  tenue  erat  et  sanguinolentum,  brachii  tumescentia  exigua, 
mobilitas  atque  sensibilitas  digitorum  eaedem  ac  ante  operationem.  Vespere  morphii 
acetici  gran.  % exhibebatur. 

D.  3.  Somnus  placidior,  motus  febriles  leviores,  pulsus  124,  brachii  dolores 
aliquanto  mitiores.  Linamentum  carptum  e vulnere  auferebatur,  brachium  vinctura  Scul- 
teti  munitum  in  ferula  strato  instructa  collocabatur.  Ad  usum  internum  chinae  decoctum 
cum  acido  phosphorico  imperabatur. 

D.  15.  Febris  adhuc  vegeta,  pulsus  120 — 124,  valetudo  universa  bona,  vulneris 
suppuratio  laudabilis;  articuli  genu  sinistri  motiones  etiamnum  difficiles  maximeque  do- 
lorificae.  Quovis  propemodum  mane  adhaesiones  novae  dirimantur  necesse  est. 

Die  21  m.  Septembris.  Eadem  pulsuum  frequentia  (120  — 124),  valetudo  uni- 
versa egregia  cum  aegrotantis  refectione.  Inde  a die  30  m.  Augusti  brachium  in  an- 
gulum rectum  redigi  et  motus  administrari  coeperant,  quos  aegrotus  ipse  jam  exercere 
potest.  Articuli  tumor  evanuerat,  in  resectionis  loco  callus  satis  durus  per  integumenta 
sentiebatur,  vulnus  tantum  levissime  suppurans  supererat.  Genu  articulationem  aeger 
in  angulum  rectum  flectere  poterat;  pes  extrorsum  labendi  proclivitatem  nondum  ami- 
serat, id  quod  fracturae  colli  ossis  femoris  sanationem  valde  ambiguam  reddit.  Aeger 
quotidie  lectulum  relinquebat. 

D.  m.  8.  Octobr.  Suffulto  antibrachio,  aegrotus  brachium  in  angulum  rectum 

et  quod  excurrit,  flectere,  neque  non  extendere  poterat,  doloribus  minime  accedentibus. 
Vulnera  circa  articulum  prorsus  consanuerant.  Antibrachium  et  manum  oedema  adhuc 
tenebat,  quo  motiones  articuli  manus  atque  digitorum  aggravabantur.  Aeger  fere  abs- 
que doloribus  ambulare  poterat,  dummodo  alterutrum  latus  fulciret;  veruntamen  ambu- 
latio adhuc  maxime  imperfecta  erat  et  exercitationes  deficiente  brachii  sinistri  usu  ad- 
modum difficiles  reddebantur.  Nondum  aeger  totum  brachium  laesum  attollere,  aut 
sine  antibrachii  sustentatione  flectere  valebat.  Humerus  quotidie  electricitati  submitte- 
batur; brachium  dextro  angulo  flexum  interdiu  in  ferula  aenea  collocabatur.  Valetudo 
universa  prospera  erat. 

D.  23.  m.  Octobr.  Balneis  calidis,  motibus  passivis  et  electricitate  quotidie 
adhibitis,  non  solum  manus  atque  digitorum  mobilitas,  verum  etiam  brachii  robur  intense 
accreverat.  Diaeta  imprabatur  nutriens. 

D.  5.  m.  Novembr.  Aeger  sinistro  brachio  quoslibet  motus  administrare,  pedi 
tamen  sinistro  nondum  probe  insistere  poterat;  fulcro  uti  oportebat,  quamvis  articuli 
coxae  motiones  omnino  expeditae  essent. 

D.  29.  m.  Novembr.  Aeger  plane  instauratus  beneque  nutritus  sinistrum  bra- 
chium probe  flectere  et  rotare,  minus  promte  pronare  et  supinare  poterat;  musculi 
brachii  majorem  obtinuerant  firmitatem.  Quotidie  balneorum  et  electricitatis  ad  humerum 
applicatio  instituebatur  simulque  articulus  cubitalis  orthopaedicae  curationi  submittebatur. 
— Articuli  genu  sinistri  anchylosis  etiam  cesserat,  perfecta  tantum  extensio  paulo  dif- 
ficilior erat;  articuli  coxae  motiones  expeditae  et  extremitatis  robur  instauratum  invenie- 
bantur. Aeger  supinus  cubans  extensam  extremitatem  promte  attollere  et  absque  baculi 
auxilio  ambulare  poterat. 

Fines  articulares  ablati,  macerationi  obnoxii,  longitudinem  habebant  poli.  2 V2;  ulna 
proxime  infra  processum  coronoideum,  os  humeri  supra  fossam  supratrochlearem  dis- 
sectum, radii  capitulum  ademtum  erat;  olecrani  fragmentum  cuneiforme  explosum  erat 
per  fracturam;  omnes  facies  articulares  asperae,  osteophytis  tectae  cernebantur. 

D.  2.  Januar.  a.  185  5.  Flexio  brachii  et  extensio,  nec  non  pronatio  ac  supi- 
natio promte  perficiebantur,  veruntamen  singula  ossa  non  mediocriter  poterant  dimoveri; 
musculi  infirmi  erant,  manus  robur  exiguum.  Cruris  sinistri  usus  magis  instaurabatur, 
quanquara  aeger  ambulaturus,  ne  corrueret  pes,  adhuc  metuebat. 

D.  15.  m.  Januar.  Facies  ossis  humeri  ossiumque  antibrachii  sese  tangentes 
adhuc  satis  dimoveri  poterant;  inter  extensionem  facies  ossis  humeri  aliquanto  antror- 
sum,  antibrachii  ossa  velut  subluxata  retrorsum  vergebant;  antibrachium  inter  flexionem 

et  extensionem  paululum  vacillabat,  cujus  rei  causa  in  eo  cerni  videbatur,  quod  exsu- 
datum inter  os  humeri  et  ossa  antibrachii  primitus  depositum  resorptione  consumlum  et 
cicatrices  atrophiae  submissae  erant,  os  enim  longe  evidentius  per  integumenta  sentiebatur. 

D.  15.  m.  Februar.  Aeger  machina  utitur,  quae  extensionem  fere  ad  180°, 
flexionem  paulo  ultra  angulum  rectum  fieri  patitur.  Hac  munitus  machina  brachio  per- 
bene  uti  potest.  Os  humeri  et  ossa  antibrachii,  qua  sese  tangunt,  aeque  fere  ac  antea 
possunt  dimoveri;  manus  pressionem  aliquanto  fortiorem  exercet.  Clinicum  aeger  non- 
dum reliquit,  sperare  autem  licet,  fore,  ut  eleclricitatis  applicatione  ad  humeri  musculos 
et  orthopaedica  curatione  continuatis,  membrum  magis  magisque  firmetur  ejusque  motus 
et  reliquae  functiones  in  integrum  restituantur. 

II. 

F.  M.  puer  annorum  octo,  Gedanensis,  scrophulosis  symptomatibus  multifariam 
laboraverat,  quae  imprimis  sexto  vitae  anno  morbum  articularem  chronicum  exhibuerunt. 
Illo  tempore  puer,  si  mater  ejus  vera  tradit,  in  brachium  sinistrum  lapsus  est,  quo  facto 
inflammatio,  intumescentia  et  dolor  vehemens  articuli  cubitalis  emerserint.  Medicus  pri- 
mum arcessitus  morbum  pro  scrophulosa  articuli  aifectione  habuit  diutiusque  curationem 
consentaneam  adhibuit,  alter  vero  articuli  cubitalis  luxationem  statuit  auctorque  parenti- 
bus exstitit,  ut  repositionis  faciendae  causa  Berolinum  proficiscerentur.  Facta  explo- 
ratione, priorem  medicum  recte  judicasse,  patebat.  Ineunte  malo  paries  molles  articulum 
cubitalem  sinistrum  ambientes  cum  oedematosa  intumescentia  ulcerari  coeperant.  Anti- 
scrophulosa  omnia  adhibebantur  puerque  bis  ad  thermas  mittebatur  idoneas,  quo  facto 
valetudo  per  intervalla  in  melius  verti  videbatur  et  vulnera  sanescebant,  serius  ocius 
autem  recrudescebant.  Hoc  malo  tentatus  puer  quoque  morbillos  sustinuit  et  hoc  intra 
tempus  loca  brachii  ulcerata  penitus  consanuisse  dicuntur.  Per  quatuordecim  menses,  quos 
aeger  Berolini  degebat,  brachium  ejus  sinistrum  balneis  e kali  carbonico  et  lixivio  Cru- 
cenacensi  paratis  curabatur  morbusque  scrophulosus  diaeta  idonea  impugnabatur.  Malus 
autem  partium  brachii  mollium  habitus,  dolores  acerbi  magis  magisque  increscentes  et 
extremitatum  articularium  cubiti  asperitas  de  conservando  brachio  dubitare  jusserunt, 
quare  B.  Langenbeck,  ut  membri  amputationi  occurreretur,  articuli  cubitalis  resectionem 
administravit.  Die  23.  m.  Januarii  h.  a.  operatio  secundum  Langenbeckii  methodum  per- 
ficiebatur; in  universum  portio  duorum  et  dimidii  pollicum  ossis  humeri,  ulnae  et  radii 
resecabatur,  quae  ossa  non  mediocriter  cariosa  apparebant.  Operatio  puerum  tam  leviter 
offendebat,  ut  post  eam  nihil  molestiarum  sentiret.  Digitis  statim  post  operationem 

examinatis,  nervum  ulnarem  incolumem  mansisse,  facile  elucebat.  Diebus  operationem 
sequentibus  neque  febris  traumatica,  neque  alia  symptomata  urgentia  in  conspectum  ve- 
niebant, vulnus  normalem  suppurationem  offerre  coeperat  eodemque  modo,  quo  apud 
aegrotum  priorem,  curabatur.  Valetudo  universa  nihil  anomali  obtulit.  Elapsis  quatuor 
hebdomadibus,  excepto  loco  exiguo,  vulnus  consanuerat  et  hoc  tempore,  interpositis  sex 
ab  operatione  hebdomadibus,  motiones  articuli  jam  institutae  sunt.  Brachii  habitus  bo- 
nus est,  valetudo  universa  prospera,  quare  vix  dubitandum  est,  quin  hoc  etiam  in  casu 
eventus  non  minus  laetus,  quam  in  priore,  futurus  sit. 


Natus  sum  ego  Adelbertus,  Augustus,  Oscarus  Tobold,  Flatoviae,  Bo- 
russiae  occidentalis  oppido,  die  vicesim.  secund.  mens.  Novembr.  anni  vicesim.  septim. 
h.  s.,  patre  Augusto,  medico  practico,  matre  Guilelma,  e gente  Herrmann,  quos 
parentes  optimos,  dilectissimos  hucusque  mihi  incolumes  servavit  Deus.  Fidei  addictus 
sum  evangelicae.  Jam  prima  vitae  aetate  urbem  natalem,  domicilio  a parentibus  Jastro- 
viam  translato,  reliqui.  Puer  ego  Jastroviae  in  schola  privata  educatus  primisque  lite— 
rarum  elementis  imbutus  sum.  Valetudo  tenuis  atque  aegra  domi  remanere  me  cogebat, 
usque  dum  sedecim  annos  natus,  parentum  domicilio  Berolinum  translato,  huc  me 
conferre  et  gymnasium  Berolinense  Leucophaeum,  quod  tunc  directore  Bellermann, 
viro  doctissimo  et  humanissimo  florebat  et  etiamnunc  floret,  frequentare  potui,  cujus  e 
prima  classe  dimissus  ac  maturitatis  testimonio  ornatus  in  civium  academicorum  numerum 
receptus  et  a decano  spectatissimo  Busch  in  Album  facultatis  medicae  inscriptus  sum. 

Berolini  per  quadriennium  hic  interfui  praeceptorum  optime  de  me  meritorum  scholis: 
Philosophicis : 

111.  Mitcherlich  sen.  de  chemia  anorganica;  111.  Schultz-Schultzenstein  de 
encyclopaedia  et  methodologia  medica;  111.  Braun  de  botanice,  de  systemate  plantarum; 
Cei.  Mfchelet  de  logice,  metaphysice,  encyclopaedia  pilosoph.;  111.  Dove  de  physice; 
Beat.  Schmidt  de  institutis,  quae  nostri  aevi  humanitate  ad  sublevandam  miseriam  fiunt; 
Cei.  Wiedemann  de  electromagnetismo. 


111.  Mueller  de  anatomia  universa  et  organorum  sensuum,  de  anatomia  com- 
parata et  pathologica,  de  physiologia  speciali  et  generationis;  111.  Schlemm  de  osteologia, 
syndesmologia,  splanchnologia;  111.  Mitscherlich  jun.  de  materia  medica,  de  medica- 
mentis excitantibus;  Exp.  Simon  de  morborum  cutis  pathologia  et  therapia,  de  patho- 

logia  et  therapia  generali;  Exp.  Ebert  de  pathologia  et  therapia  speciali,  de  pathologia 
et  therapia  morborum  infantilium;  111.  Langenbeck  de  chirurgia  speciali,  de  aciurgia, 
de  morbis  organorum  uropoeticorum;  Cei.  Schoeller  de  arte  obstetricia;  111.  Casper 
de  medicina  forensi;  Cei.  Boehm  de  aciurgia  et  de  ophlhalmologia. 

Exercitationibus  practicis  me  instituerunt: 

111.  Mueller  et  Schlemm  arte  cadavera  rite  secandi;  Exp.  Wagner  arte  fascias 
rite  imponendi;  Exp.  Traube  auscultatione  et  percussione;  111.  Busch  exercitationibus 
obstetriciis;  IU.  Langenbeck  et  Cei.  Boehm  operationibus  circa  mortuos  faciendis. 

Clinicis  medicis,  chirurgicis,  ophthalmiatricis,  obstetriciis  interfui  virorum  illustris- 
simorum et  celeberrimorum  Langenbeck,  Busch,  Boehm,  Wolff,  Romberg, 
Juengken,  Schoenlein. 

Quibus  omnibus  viris  honoratissimis  optimeque  de  me  meritis  gratias  ago  quam 
maximas.  Singulares  autem  gratias  viro  humanissimo  et  illustrissimo  B.  Langenbeck 
debeo,  qui  ammanuensis  munus,  quo  adhuc  fungor,  in  me  detulit  atque  non  solum  per- 
multa discendi  occasionem  praebuit,  sed  etiam  ad  summum  chirurgiae  operativae  amorem 
me  incendit.  Omni  virium  contentione  enitar,  ut  tanto  praeceptore  dignus  evadam. 

Jam  vero  tentaminibus,  tam  philosophico  quam  medico,  nec  minus  examine  ri- 
goroso  coram  Gratioso  Medicorum  Ordine  rite  superatis,  spero  fore,  ut  dissertatione, 
thesibusque  publice  defensis,  summi  in  medicina  et  chirurgia  honores  in  me  conferantur 

THESES. 

1.  Omnium  disciplinarum  medicinae  anatomia  est  fundamentum. 

2.  Vita  matris  infantis  vitae  anteponenda. 

3.  Qui  bene  dignoscit,  bene  curat. 

4.  Febris  non  est  morbus. 

5.  Physiologia  therapiae  fundamentum  sistit. 

6.  Nisi  utile  est,  quod  agimus,  vana  est  gloria  nostra. 

7.  Methodus  B.  Langenbeckii,  articulum  cubitalem  resecandi,  omnium  optima. 

8.  In  morbis  infantium  physiognomia  maximi  momenti  est. 

9.  Omnes  sanare  morbos  non  licet. 

10.  Nullam  certum  virginitatis  signum. 

11.  Diaeta  in  multis  morbis  efflcacior,  quam  medicamenta. 

12.  Medicus  ipse  remedium. 

